Juris Viļums

**Juris Viļums** (dzimis ) ir latviešu politiķis. 14. Saeimas deputāts, iepriekš bijis arī citu Saeimas sasaukumu deputāts un Dagdas novada domes deputāts. Pārstāv Latvijas Reģionu apvienību un apvienību "Apvienotais saraksts".

## Biogrāfija

### Izglītība
J. Viļums 2000. gadā pabeidzis Ezernieku vidusskolu. 2004. gadā Latvijas Lauksaimniecības universitātē ieguvis bakalaura grādu ekonomikā, bet 2007. gadā — sociālo zinātņu maģistra grādu vadības zinībās Latvijas Universitātē.

Bijis LLU Ekonomikas fakultātes Studentu pašpārvaldes vadītājs (2000—2004) un LLU Studentu pašpārvaldes viceprezidents (2002—2003).

### Darba gaitas
Studiju gados bijis žurnālists LLU laikrakstā "Plēsums".

Pēc augstskolas beigšanas atgriezās Latgalē un strādāja Latgales reģiona attīstības aģentūrā par informācijas speciālistu un projektu vadītāju. Bijis arī Daugavpils Universitātes Zinātņu daļas vadītāja palīgs, projektu administrators, studiju priekšmeta "Reģionālā ekonomika" pasniedzējs. Strādājis Dagdas novada pašvaldībā un pašvaldību kopīgā iestādē "Rēzeknes speciālās ekonomiskās zonas pārvalde".

### Sabiedriskā darbība
J. Viļums ir biedrības "Latgolys Saeima" dibinātājs, biedrības "Latgolys Studentu centrs" biedrs un viens no dibinātājiem, savulaik pirmais biedrības priekšsēdētājs. Projekta "Muzykys Skrytuļs" organizators un līdzautors. Līdzorganizators vairākām vasaras nometnēm skolotājiem „Vosoruošona”. Līdzautors un galvenais redaktors tīmekļa vietnē "Latgalīšu Kulturys Gazeta".

Projektu "Latgalīts latgalīšam draugs", "Latgaliešu nevalstisko organizāciju kongress" un "LgSC aprīkojums un mobilitāte" (LEADER+ aktivitātes) autors un vadītājs, projekta "Latgales jaunieši = Latgales nākotne" autors un vadītājs. Pirmās latgaliešu mūzikas koncertturnejas "Taiseits Latgolā/Made in Latgola" autors un organizators 2008. gadā (koncerti Preiļos, Dagdā, Rēzeknē, Ludzas rajona Kārsavā, Daugavpilī un Viļakas novada Šķilbēnu pagasta Upītē). Ikgadējā pasākuma "Eku Dienas" organizators (2001—2004)

Citu pasākumu un aktivitāšu, kas saistītas ar Latgali, tās kultūru, valodu, identitāti, dalībnieks un organizators.

Bijis "Meierovica biedrības par progresīvām pārmaiņām" biedrs un valdes loceklis.

Brīvprātīgā kārtā organizējis navigācijas lietotnes *[[Waze]]* lokalizēšanu latgaliešu valodā, balss komandas ierunājis Arnis Slobožaņins, *[[Dabasu Durovys]]* mūziķis.

## Politiskā darbība
2006. gadā J. Viļums kandidēja 9. Saeimas vēlēšanās no partijas "Jaunie demokrāti" saraksta, netika ievēlēts.

2009. gadā ievēlēts Dagdas novada domē no partijas "Sabiedrība citai politikai" saraksta. Strādāja Dagdas novada pašvaldībā par Sabiedrisko attiecību un komunikāciju nodaļas vadītāju, Tautsaimniecības komitejas priekšsēdētāja vietnieku un Finanšu komitejas dalībnieku. Pēc tam pievienojies partijai "Pilsoniskā savienība" un 2010. gadā no politiskās apvienības "Vienotība" saraksta kandidēja 10. Saeimas vēlēšanās Latgales vēlēšanu apgabalā, netika ievēlēts.

2011. gadā vasarā pameta "Pilsonisko savienību" un iestājās Zatlera Reformu partijā. Ārkārtas Saeimas vēlēšanās ievēlēts 11. Saeimā. Saeimas pirmajā darba dienā izcēlās ar vēlmi nolasīt deputāta zvērestu latgaļu valodā, bet sēdes vadītāja Saeimas priekšsēdētāja Solvita Āboltiņa lika to atkārtot latviešu valodā. 2014. gadā kļuva par pirmo Saeimas deputātu, kura zvērests latgaliešu valodā tika pieņemts un akceptēts bez papildu atkārtošanas.

2014. gadā iestājās partijā "Reģionu alianse" un no Latvijas Reģionu apvienības (LRA) saraksta ievēlēts 12. Saeimā. Kandidēja arī 13. Saeimas vēlēšanās, taču Latvijas Reģionu apvienības saraksts nesaņēma pietiekošu vēlētāju atbalstu. Tāpat LRA nesaņēma pietiekošu vēlētāju atbalstu 2019. gada Eiropas Parlamenta vēlēšanās.

2021. gada Latvijas pašvaldību vēlēšanās J. Viļums kandidēja uz vietu Preiļu novada domē no “Apvienība Iedzīvotāji”, Latvijas Reģionu apvienības un Jaunās konservatīvās partijas kopējā saraksta. Par pašvaldības vadītāju uz četriem gadiem kļuva šī saraksta pārstāvis Ārijs Vucāns.

2022. gada Saeimas vēlēšanās ievēlēts 14. Saeimā no "Apvienotā saraksta" Latgales vēlēšanu apgabalā. Kandidēja 2024. gada Eiropas Parlamenta vēlēšanās no apvienības "Apvienotais saraksts", no kura tika ievēlēts viens deputāts — Reinis Pozņaks.

## Atsauces

## Ārējās saites

* J. Viļuma mājaslapa
*